„Bolji poznavatelji povijesnih prilika na ovim prostorima zasigurno su više puta pročitali Upute što ih je Uprava Franjevačkog reda iz Rima poslala svim franjevcima hrvatskog govornog područja u vihoru Drugog svjetskog rata 24. srpnja 1941. To je jedna od rijetkih svijetlih točaka iz tog vremena na ovim prostorima kad su u pitanju vjerske zajednice, posebno vodstva vjerskih zajednica“, piše portal Prometej.ba, objašnjavajući kako je prevladavajuća struja u Franjevačkoj provinciji Bosni Srebrenoj ostala vjerna tim uputama, prepoznavši na vrijeme monstruoznost ustaške ideologije.

Kao primjer toga navode se izjave i pisma čelnih franjevaca Bosne Srebrene za vrijeme Drugog svjetskog rata, fra Anđela Kaića i fra Krunoslava Misila kao i uglednih franjevaca poput fra Josipa Markušića, fra Vitomira Jeličića, fra Alojzija Mišića, fra Bone Ostojića i brojnih drugih. Navodi se i slučaj fra Tomislava Filipovića koji je podržavao ustašku vlast te je izbačen iz Reda.



U pismu se u deset točaka franjevce upućuje na pravila ponašanja (FOTO: Facebook)

Prometej, simptomatično na 10. travanj, dan osnivanja Nezavisne Države Hrvatske, donosi pismo generala Franjevačkoga reda fra Leonarda Bella, datirano s 18. kolovoza 1941. godine. U pismu se u deset točaka franjevce upućuje na pravila ponašanja. A na ovom mjestu donosimo neke dijelove pisma.

- Razborito ali odlučno nastojati, da se provede zaključak provincijalnog sastanka u Zagrebu od 10-12. juna prema kojem nijedan franjevac ne smije biti učlanjen u Ustaškom hrv. Pokretu“

- Sa svom odlučnošću nastojati, da se franjevci bave samo duhovnim i svećeničkim poslovima, a svjetovne i političke poslove da prepuste svjetovnjacima i njihovoj odgovornosti.

- Franjevci ne smiju imati nikakva udjela u progonima Srba i Židova, u oduzimanju njihovog imetka, pokretnog ili nepokretnog, u iseljavanju Srba u Srbiju i naseljavanju Hrvata u dosadašnjim srpskim naseljima.

- Ni franjevačke župe, ni samostani ni provincije ne smiju primati na dar ni kupovati ni pokretna ni nepokretna dobra, koja su prije rata pripadala Srbima i Židovima.

- U koliko budu u stanju, neka oci provincijali i ugledniji franjevci ulože sve sile kod vlasti i vodećih ljudi u današnjoj Nezavisnoj Državi Hrvatskoj, da se ne čine osvete, da se ne progone nevini, da se ne oduzimlje imetak i ne vrši nasilno preseljavanje Srba iz njihovih dosadašnjih postojbina.

- Gdje se god pruži prilika, neka franjevci uzimaju u zaštitu progonjene Srbe i Židove i pred narodnim masama i pred državnim vlastima. U koliko mogu neka oci provincijali i samostanske starješine oprezno i skrovito, i materijalno pomažu progonjenu i potrebnu braću Srbe.

- Sa franjevačkih župa, gdje su katolici izmiješani sa Srbima i drugim inovjercima valja ukloniti dušobrižnika (župnike i kapelane) koji su naprasiti i nerazboriti, i na njihovo mjesto postaviti zrele ljude, dobre i oprezne.

„Neka nam ovo bude poticaj i u današnjim turbulentnim vremenima, kada se religija instrumentalizira u nacional-političke svrhe, a vjerske vođe se nameću kao nacionalni lideri spremni da započnu čak i rat protiv 'neprijatelja'“, zaključuje se u tekstu na Prometeju, koji u cijelosti možete pročitati na ovom linku.

Lupiga.Com

Naslovna fotografija: blin.ba